CELEX: 52019PC0138
Language: da
Date: 2019-03-18
Title: Forslag til RÅDETS GENNEMFØRELSESAFGØRELSE om tilladelse til Italien til i bestemte geografiske områder at anvende reducerede afgiftssatser for gasolie og flydende gas, der anvendes til opvarmning, i medfør af artikel 19 i direktiv 2003/96/EF

EUROPA-KOMMISSIONEN
            Bruxelles, den 18.3.2019
            COM(2019) 138 final
            2019/0079(NLE)
            Forslag til
            RÅDETS GENNEMFØRELSESAFGØRELSE
            om tilladelse til Italien til i bestemte geografiske områder at anvende reducerede afgiftssatser for gasolie og flydende gas, der anvendes til opvarmning, i medfør af artikel 19 i direktiv 2003/96/EF
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Reglerne for beskatning af energiprodukter og elektricitet i EU er fastlagt i Rådets direktiv 2003/96/EF
                  1
                (i det følgende benævnt "energibeskatningsdirektivet" eller "direktivet").
            
            
               I medfør af direktivets artikel 19, stk. 1, og i tilslutning til bestemmelserne i navnlig artikel 5, 15 og 17, kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af punktafgifter, hvis særlige politiske hensyn taler herfor.
            
            
               Formålet med dette forslag er at give Italien tilladelse til i visse særligt ugunstigt stillede geografiske områder at anvende reducerede afgiftssatser for gasolie og flydende gas (LPG), der anvendes til opvarmning, for delvist at kompensere for de høje varmeudgifter for indbyggere i sådanne geografiske områder. De høje varmeudgifter skyldes enten meget hårde eller hårde klimatiske forhold eller områdernes afsides beliggenhed kombineret med vanskelige forsyningsforhold med hensyn til brændstof.
            
            
               Afgiftsnedsættelsen anvendes i geografiske områder, der opfylder nedenstående kriterier.
            
            
               I henhold til artikel 8, stk. 10, i italiensk lov nr. 448/1998 gælder afgiftsfordelen for leverancer af de omhandlede brændsler (gasolie og LPG), der anvendes i kommuner:
            
            
               ·som er klassificeret som klimazone F (de hårdeste klimabetingelser på italiensk territorium), jf. præsidentielt dekret nr. 412 af 26. august 1993
            
            
               ·som ikke har et gasforsyningsnet og er klassificeret som klimazone E, jf. ovennævnte præsidentielle dekret nr. 412 af 26. august 1993. I henhold til artikel 8, stk. 10, litra c), nr. 4, i lov nr. 448/1998 vil afgiftsfordelen i dette tilfælde blive ophævet, så snart kommunen bliver tilsluttet gasforsyningsnettet 
            
            
               ·i regionen Sardinien og på mindre øer, for så vidt som naturgasnettet endnu ikke er tilgængeligt i den pågældende kommune. Denne del af ordningen omfatter alle italienske øer bortset fra Sicilien. 
            
            
               •Generel baggrund
            
            
               De italienske myndigheder anmodede pr. brev af 31. oktober 2018 om tilladelse til i visse særligt ugunstigt stillede geografiske områder at anvende reducerede afgiftssatser for gasolie og LPG, der anvendes til opvarmning, via en fornyelse af Rådets gennemførelsesafgørelse 2014/695/EU af 24. september 2014, der giver Italien tilladelse til i de i artikel 8, stk. 10, i italiensk lov nr. 448/1998 fastsatte geografiske områder at anvende reducerede afgiftssatser for gasolie og LPG, der anvendes til opvarmning, i medfør af artikel 19 i direktiv 2003/96/EF
                  2
               . I henhold til nævnte afgørelse fik Italien tilladelse til at anvende reducerede punktafgiftssatser for gasolie og LPG til opvarmning i disse ugunstigt stillede områder frem til den 31. december 2018. I begrundelsen for anmodningen om undtagelse henviser Italien til landets territoriale forskelligartethed med varierende klimatiske og geografiske forhold. De nationale punktafgiftssatser for gasolie og LPG, der anvendes til opvarmning i Italien, er relativt høje. For at undgå en for hård belastning af visse forbrugere, der er særligt afhængige af opvarmning, har Italien indført reducerede afgiftssatser i visse dele af landet. Italien ønsker fortsat at anvende disse reducerede afgiftssatser i de områder, der er omfattet af artikel 8, stk. 10, i italiensk lov nr. 448/1998. Antallet af kommuner, der endnu ikke har et methangasforsyningsnet, og som er omfattet af den omhandlede ordning under henvisning til, at de er klassificeret som klimazone F, er blevet gradvist og betydeligt reduceret som følge af udbyggelsen og færdiggørelsen af methangasforsyningsnettet. Antallet er således faldet fra oprindeligt 608 til 260 i dag. 
            
            
               De foreslåede nedsættelser er mindre end de, der var omfattet af den foregående afgørelse. Den afgiftsnedsættelse, der blev givet tilladelse til i Rådets gennemførelsesafgørelse 2014/695/EU, udgjorde 129,11 EUR pr. 1 000 liter gasolie (hvilket reducerede afgiftssatsen til 274,10 EUR pr. 1 000 liter) og 159,07 EUR pr. 1 000 kg LPG (hvilket reducerede afgiftssatsen til 30,87 EUR pr. 1 000 kg).
            
            
               Afgiftsfordelen blev nedsat med 5,07 % pr. 11. december 2015 (i overensstemmelse med artikel 2 i dekret fra ministerrådets præsident af 29. september 2015 under anvendelse af artikel 1, paragraf 242, i lov nr. 190 af 23. december 2014), og afgiftsnedsættelsen udgør nu 122,56 EUR pr. 1 000 liter gasolie, der anvendes til opvarmning (hvilket reducerer afgiftssatsen til 280,65 EUR pr. 1 000 liter), og 151,01 EUR pr. 1 000 kg LPG, der anvendes til opvarmning (hvilket reducerer afgiftssatsen til 38,93 EUR pr. 1 000 kg). 
            
            
               Med den anmodede tilladelse påtænker Italien at bibeholde de nuværende afgiftsnedsættelser i de udpegede geografiske områder.
            
            
               Afgiftsnedsættelsen udgør således i øjeblikket i gennemsnit 9-10 % af prisen på gasolie, der anvendes til opvarmning, og ca. 6 % af prisen på LPG, der anvendes til samme formål. Hvad angår klimazone E og F udgør afgiftsnedsættelsen på nuværende tidspunkt ca. 10 % af prisen på LPG og gasolie, der anvendes til opvarmning.
            
            
               De gældende afgiftssatser ligger over de minimumsafgiftssatser, der er fastsat i direktivet.
            
            
               Afgiftsfordelen kan ikke kombineres med andre punktafgiftslempelser.
            
         
         
            
               Ifølge de italienske myndigheder bygger de differentierede afgifter på objektive kriterier og har til formål at sikre geografisk kontinuitet i forhold til resten af det italienske territorium, dvs. at stille befolkningen i de berettigede områder mere lige i forhold til den øvrige befolkning ved at reducere deres uforholdsmæssigt høje varmeudgifter. Afgiftsnedsættelsen er af samme størrelse for alle brugere. Den skal kun delvist kompensere for de ekstra varmeudgifter i de berettigede områder, som skyldes et koldt klima eller vanskelige forsyningsforhold med hensyn til brændstof.
            
            
               Ifølge de italienske myndigheder er omkostningerne til transport af LPG og gasolie i bjergområder 140 % højere end i resten af landet.
            
            
               Hvad angår omkostninger til vejtransport, er det typen af køretøj, der gør en forskel. I bjergområder og på små øer (hvor der ikke findes oplagringsfaciliteter til olieprodukter), transporteres LPG og gasolie, der anvendes til opvarmning, på lastbiler med anhænger, som sammenlignet med vejtraktorer med sættevogne koster 70-80 % mere. Behovet for at anvende små lastbiler skyldes vejenes karakter (de er ikke nemme at køre på) og mindre leverancer af brændsel.
            
            
               Hvad angår øerne skal man desuden lægge færgeomkostningerne til, hvilket kan påvirke transportomkostningerne betydeligt og helt op til firedoble dem.
            
            
               Øernes særlige situation hænger sammen med, at deres særlige geografiske forhold begrænser brændstofforsyningen og derfor medfører højere brændstofpriser end på det italienske fastland på grund af de ekstra transportomkostninger. Afgiftsnedsættelsen medfører ikke overkompensation og resulterer ikke i lavere priser på LPG og gasolie end på fastlandet. Med hensyn til støtten til de små øer vil logistikkæden på de pågældende lokaliteter uundgåeligt bidrage til en fordyrelse i forhold til det italienske fastland. De højere omkostninger skyldes manglen på central logistik, hvilket medfører højere distributionsomkostninger. Højere omkostninger er ofte også en konsekvens af dårlige vejforbindelser, højere omkostninger til motorbrændstof end på fastlandet og de transportomkostninger, der er forbundet med adgang til de små øer, samt den begrænsede størrelse af de enkelte leverancer. De italienske myndigheder har vurderet, at disse omkostninger er ca. 10-15 % højere end på fastlandet.
            
            
               De italienske myndigheder forklarer, at foranstaltningen de seneste år har reduceret den endelige pris på LPG og gasolie til opvarmning med ca. 10 %.
            
            
               Hvad angår fremskridtene med det nationale naturgasforsyningsnet oplyser de italienske myndigheder, at udbyggelsen af methangasforsyningsnettet i Italien overordnet set kan betragtes som afsluttet. Som følge af landets territoriale forskelligartethed, dvs. et territorium der er kendetegnet ved en meget varieret fysisk geografi, er denne proces imidlertid stadig temmelig problematisk, og i nogle dele af landet decideret umulig, ikke mindst som følge af de omkostninger, der er forbundet hermed. Derfor har regionen Sardinien, de mindre øer og en række kommuner, der typisk ligger i bjergområder, stadig ikke adgang til methangas, og nogle af dem vil aldrig få det.
            
            
               De årlige budgetomkostninger forbundet med denne foranstaltning er 230 mio. EUR. 
            
            
               •Gældende bestemmelser på det område, som forslaget vedrører
            
            
               Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet og Rådets gennemførelsesafgørelse 2014/695/EU af 29. september 2014 om tilladelse til Italien til i bestemte geografiske områder at anvende reducerede afgiftssatser for gasolie og LPG, der anvendes til opvarmning, i medfør af artikel 19 i direktiv 2003/96/EF.
            
            
               •Overensstemmelse med andre EU-politikker og -mål
            
            
               Alle anmodninger om undtagelser i medfør af energibeskatningsdirektivets artikel 19 behandles af Kommissionen, som tager hensyn til behovet for at sikre et velfungerende indre marked, behovet for at sikre loyal konkurrence samt til EU's sundheds-, miljø-, energi- og transportpolitik.
            
            
               De differentierede afgifter afbøder delvist de ekstra varmeudgifter, som afholdes af indbyggerne i visse geografiske områder af Italien, der sammenlignet med resten af det italienske territorium er særligt ugunstigt stillede. For disse indbyggere ville den almindelige afgiftssats for LPG og gasolie udgøre en uforholdsmæssigt stor afgiftsbyrde. Den geografisk ugunstige stilling medfører yderligere varmeudgifter, som skyldes disse zoners hårde klimatiske forhold eller deres isolation fra omverdenen kombineret med mangel på alternative opvarmningsressourcer, især den manglende adgang til naturgasnettet.
            
            
               De reducerede afgiftssatser for både gasolie og LPG er fortsat højere end EU's minimumsafgiftssatser, der er fastsat i energibeskatningsdirektivet, og de afbøder kun delvist de ekstra varmeudgifter i de pågældende geografiske områder.
            
            
               Afgiftsnedsættelsen er derfor forenelig med målsætningen om at skabe et afgiftsmæssigt incitament til energieffektivitet. Foranstaltningen er ikke blevet vurderet som uforenelig med de relevante EU-politikker vedrørende miljø og energi. 
            
            
               Endvidere kan foranstaltningen godtages ud fra hensynet til et velfungerende indre marked og behovet for at sikre loyal konkurrence. Dens formål er begrænset til delvist at opveje de ekstra varmeudgifter, som skyldes objektive forhold i de berørte områder. Afgiftsnedsættelsen kumuleres ikke med andre afgiftsnedsættelser, og den gælder ikke anvendelse af opvarmningsbrændslet til andre formål end opvarmning.
            
            
               I henhold til artikel 19, stk. 2, i direktiv 2003/96/EF kan der ved denne type foranstaltning gives en tilladelse for en periode på højst seks år med mulighed for forlængelse. Eftersom den aktuelle ordning hverken har negative virkninger for den EU-interne handel eller det generelle beskatningsniveau for brændstof i Italien, foreslår Kommissionen af hensyn til den retlige sikkerhed i regionerne, at tilladelsen gives for en periode på seks år, dvs. fra 1. januar 2019 til 31. december 2024.
            
            
               For imidlertid ikke at underminere den fremtidige udvikling af de gældende lovgivningsmæssige rammer vil det være hensigtsmæssigt at fastslå, at hvis Rådet under henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor de ændrede regler træder i kraft.
            
            
               Hvis Rådet vedtager at indføre et nyt system, og hvis Kommissionen finder, at den foreslåede tilladelse stadig er velbegrundet, vil den på positiv vis og i god tid behandle enhver anmodning fra Italien om en lignende tilladelse, der er tilpasset dette nye system, for at sikre kontinuiteten i nærværende forslag.
            
            
               •Statsstøtteregler
            
         
         
            
               Foranstaltningen kan udgøre statsstøtte i henhold til traktatens artikel 107, stk. 1. Da de nedsatte satser ligger over EU's minimumssatser, vil foranstaltningen være omfattet af artikel 44 i forordning (EU) nr. 651/2014 (den generelle gruppefritagelsesforordning) og vil således være at betragte som forenelig med det indre marked. Ved udløbet af den generelle gruppefritagelsesforordnings gyldighedsperiode den 31. december 2020 forbliver støtten fritaget i en tilpasningsperiode på seks måneder (jf. artikel 58, stk. 4, i den generelle gruppefritagelsesforordning). Denne afgørelse har ingen indflydelse på de gældende statsstøtteregler i den periode, som undtagelsen dækker.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Artikel 19 i Rådets direktiv 2003/96/EF.
            
            
               •Nærhedsprincippet
            
            
               Indirekte beskatning som omfattet af traktatens artikel 113 er ikke i sig selv et område, der falder ind under EU's enekompetence i den i traktatens artikel 3 fastlagte betydning.
            
            
               I henhold til artikel 19 i direktiv 2003/96/EF har Rådet imidlertid enekompetence til i form af afledt ret at give en medlemsstat tilladelse til at indføre yderligere fritagelser eller lempelser med hjemmel i denne artikel. Medlemsstaterne kan derfor ikke sætte sig i stedet for Rådet. Nærhedsprincippet finder derfor ikke anvendelse i forbindelse med denne gennemførelsesafgørelse. Eftersom denne afgørelse ikke er et udkast til lovgivningsmæssig retsakt, skal den ikke fremsendes til de nationale parlamenter efter protokol nr. 2 til traktaterne med henblik på vurdering af overholdelsen af nærhedsprincippet.
            
            
               •Proportionalitetsprincippet
            
            
               Forslaget er i overensstemmelse med proportionalitetsprincippet. Afgiftsnedsættelsen overstiger ikke, hvad der er nødvendigt for at nå det pågældende mål. Afgiftsnedsættelserne anvendes i bestemte geografiske områder. De tilladte afgiftssatser ligger over de minimumsafgiftssatser, der er fastsat i direktivet. 
            
            
               •Reguleringsmiddel/reguleringsform
            
            
               Foreslået instrument: Gennemførelsesafgørelse vedtaget af Rådet.
            
            
               Artikel 19 i direktiv 2003/96/EF åbner kun mulighed for denne type foranstaltning.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               Foranstaltningen kræver ikke en evaluering af eksisterende lovgivning.
            
            
               •Høring af interesserede parter
            
            
               Forslaget består i at indrømme en afgiftsnedsættelse, der kun gælder for Italien.
            
            
               •Ekspertbistand
            
            
               Der er ikke indhentet ekstern ekspertbistand.
            
            
               •Konsekvensanalyse
            
         
         
            
               Der er ikke udarbejdet en konsekvensanalyse.
            
            
               •Grundlæggende rettigheder 
            
            
               Forslaget har ingen indvirkning på grundlæggende rettigheder.
            
            
               4.VIRKNINGER FOR BUDGETTET
            
            
               Foranstaltningen indebærer ikke nogen finansiel eller administrativ byrde for EU. Forslaget har derfor ingen konsekvenser for EU's budget.
            
            
               5.ANDRE FORHOLD
            
            
               Planer for gennemførelsen og foranstaltninger til overvågning, evaluering og rapportering. 
            
            
               Der er ikke behov for en gennemførelsesplan. Forslaget vedrører en tilladelse til afgiftsnedsættelse til en enkelt medlemsstat, som denne selv har anmodet om. Den gives for en begrænset periode på seks år. Den afgiftssats, der vil blive anvendt, overstiger den minimumsafgiftssats, der er fastsat i energibeskatningsdirektivet. Foranstaltningen kan evalueres, hvis der anmodes om en fornyelse, efter at seksårsperioden er udløbet.
            
            
               •Resumé af forslaget
            
            
               Kommissionen foreslår at give tilladelse til en afgiftsnedsættelse, der svarer til 122,56 EUR pr. 1 000 liter gasolie og 151,01 EUR pr. 1 000 kg LPG. Der skal således anvendes en afgiftssats på 280,65 EUR pr. 1 000 liter gasolie, der anvendes til opvarmning, og 38,93 EUR pr. 1 000 kg LPG, der anvendes til opvarmning. De gældende afgiftssatser ligger over de minimumsafgiftssatser, der er fastsat i direktiv 2003/96/EF.
            
            
               2019/0079 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til Italien til i bestemte geografiske områder at anvende reducerede afgiftssatser for gasolie og flydende gas, der anvendes til opvarmning, i medfør af artikel 19 i direktiv 2003/96/EF
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet
                  3
               , særlig artikel 19, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I medfør af artikel 19, stk. 1, i direktiv 2003/96/EF fik Italien tilladelse til i visse særligt ugunstigt stillede geografiske områder at anvende reducerede punkafgiftssatser for gasolie og flydende gas (LPG), der anvendes til opvarmning. Den seneste tilladelse blev givet indtil den 31. december 2018 ved Rådets gennemførelsesafgørelse 2014/695/EU
                  4
               .
            
         
         
            
               (2)Ved brev af 31. oktober 2018 anmodede de italienske myndigheder om tilladelse til i visse særligt ugunstigt stillede geografiske områder at anvende reducerede afgiftssatser for gasolie og LPG, der anvendes til opvarmning, gennem forlængelse af den ordning, der blev indført ved gennemførelsesafgørelse 2014/695/EU i visse områder, inden nævnte afgørelses udløb. De italienske myndigheder afleverede supplerende oplysninger og forklaringer den 14. december 2018. De italienske myndigheder ønskede tilladelsen bevilget for perioden 1. januar 2019 til 31. december 2024. 
            
            
               (3)Italiens territorium er meget varieret med skiftende klimatiske og geografiske forhold. Under hensyntagen til de særlige territoriale forhold har Italien indført reducerede afgiftssatser for gasolie og LPG med henblik på delvist at kompensere for de uforholdsmæssigt høje varmeudgifter for indbyggerne i visse geografiske områder.
            
            
               (4)De differentierede afgifter bygger på objektive kriterier og har til formål at stille befolkningen i de berettigede områder på mere lige fod med resten af befolkningen ved at reducere deres uforholdsmæssigt høje varmeudgifter, som skyldes hårde klimatiske forhold eller vanskelige forsyningsforhold med hensyn til brændstof sammenlignet med resten af det italienske territorium.
            
            
               (5)De reducerede afgiftssatser anvendes i geografiske områder, som opfylder ét af følgende kriterier: a) de har de hårdeste klimabetingelser på italiensk territorium (dvs. kommuner, der er omfattet af klimazone F som defineret i præsidentielt dekret nr. 412 af 26. august 1993
                  5
               ), b) de har hårde klimatiske betingelser kombineret med vanskelige forsyningsforhold med hensyn til brændstof (dvs. kommuner, der er omfattet af klimazone E som defineret i præsidentielt dekret nr. 412 af 26. august 1993, for så vidt som naturgasnettet endnu ikke er tilgængeligt i den pågældende kommune), og c) de er geografisk isolerede kombineret med vanskelig og dyr brændselsforsyning: Sardinien og mindre øer, for så vidt som naturgasnettet endnu ikke er tilgængeligt i den pågældende kommune. De reducerede afgiftssatser må kun anvendes, indtil naturgasnettet er udbygget til at omfatte de pågældende kommuner.
            
            
               (6)Foranstaltningen, der anmodes om, er blevet undersøgt af Kommissionen og anses ikke for at fordreje konkurrencen eller hindre det indre markeds funktion, og den anses heller ikke for at være uforenelig med EU's miljø-, energi- og transportpolitik. De reducerede afgiftssatser for både gasolie og LPG er fortsat højere end EU's minimumsafgiftssatser, der er fastsat ved direktiv 2003/96/EF, og de afbøder kun delvist de ekstra varmeudgifter i de pågældende geografiske områder.
            
            
               (7)Følgelig bør det, jf. artikel 19, stk. 2, i direktiv 2003/96/EF, tillades Italien i bestemte geografiske områder at anvende reducerede afgiftssatser for gasolie og LPG, der anvendes til opvarmning, frem til den 31. december 2024.
            
            
               (8)Det følger af artikel 19, stk. 2, i direktiv 2003/96/EF, at hver tilladelse, der gives i henhold til denne artikel, skal være strengt tidsbegrænset.
            
            
               (9)For at give de berørte regioner en tilstrækkelig grad af sikkerhed bør tilladelsen indrømmes for en periode på seks år. For imidlertid ikke at underminere den fremtidige udvikling af de gældende lovgivningsmæssige rammer vil det være hensigtsmæssigt at fastslå, at hvis Rådet under henvisning til traktatens artikel 113 indfører et ændret generelt system for beskatning af energiprodukter, som denne tilladelse ikke vil være tilpasset til, skal denne afgørelse ophøre med at gælde på den dato, hvor reglerne for dette ændrede system træder i kraft.
            
            
               (10)For at sikre at foranstaltningen kan anvendes uden afbrydelse for så vidt angår tilladelsen til at anvende reducerede afgiftssatser i medfør af gennemførelsesafgørelse 2014/695/EU, der udløb den 31. december 2018, er det hensigtsmæssigt, at denne afgørelse anvendes fra den 1. januar 2019.
            
            
               (11)Denne afgørelse har ingen indflydelse på anvendelsen af EU's statsstøtteregler —
            
            
               VEDTAGET DENNE AFGØRELSE: 
            
            
               Artikel 1
            
            
               1. Italien gives tilladelse til at anvende reducerede afgiftssatser for gasolie og LPG, der anvendes til opvarmning, i følgende ugunstigt stillede geografiske områder: 
            
            
               (a)kommuner, der er omfattet af klimazone F, som fastlagt i præsidentielt dekret nr. 412 af 26. august 1993
            
            
               (b)kommuner, der er omfattet af klimazone E, som fastlagt i præsidentielt dekret nr. 412 af 26. august 1993
            
            
               (c)kommuner på Sardinien og på mindre øer, dvs. alle italienske øer bortset fra Sicilien. 
            
            
               2. For at undgå overkompensation må nedsættelsen ikke overstige de ekstra varmeudgifter i de pågældende områder. I det særlige tilfælde Sardinien og mindre øer må afgiftsnedsættelsen som følge heraf ikke føre til brændstofpriser, der er lavere end de tilsvarende brændstofpriser på det italienske fastland.
            
            
               3. Den reducerede afgiftssats skal være i overensstemmelse med kravene i direktiv 2003/96/EF, især med de i nævnte direktivs artikel 9 fastsatte minimumsafgiftssatser.
            
            
               Artikel 2
            
            
               Berettigelsen til afgiftsnedsættelse i de geografiske områder, der er omhandlet i artikel 1, stk. 1, litra b) og c), er betinget af manglende adgang til naturgasnettet i den pågældende kommune. 
            
         
         
            
               Artikel 3
            
            
               Denne afgørelse anvendes fra den 1. januar 2019 til den 31. december 2024.
            
            
               Hvis Rådet under henvisning til traktatens artikel 113 imidlertid indfører et ændret generelt system for beskatning af energiprodukter, som den tilladelse, der gives i denne afgørelses artikel 1, ikke vil være tilpasset til, ophører denne afgørelse dog med at gælde på den dato, hvor reglerne for dette ændrede system træder i kraft. 
            
            
               Artikel 4
            
            
               Denne afgørelse er rettet til Den Italienske Republik.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  ()
                        Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (EUT L 283 af 31.10.2003, s. 51). Senest ændret ved direktiv 2004/74/EF og 2004/75/EF (EUT L 157 af 30.4.2004, s. 87 og s. 100).
               
               
                  
                     (2)
                  ()
                        EUT L 109 af 19.4.2008, s. 27.
               
               
                  
                     (3)
                  ()
                        EUT L 283 af 31.10.2003, s. 51.
               
               
                  
                     (4)
                  ()
                        Rådets gennemførelsesafgørelse 2014/695/EU af 29. september 2014 om tilladelse til Italien til i bestemte geografiske områder at anvende reducerede afgiftssatser for gasolie og LPG, der anvendes til opvarmning, i medfør af artikel 19 i direktiv 2003/96/EF (EUT L 291 af 7.10.2014, s. 16). 
               
               
                  
                     (5)
                  ()
                        Præsidentielt dekret nr. 412 af 26. august 1993 opdeler det italienske territorium i seks klimazoner (A til F). Klassificeringen er baseret på enheden "grader pr. dag", som er udtryk for det antal dage om året, hvor udendørstemperaturen er forskellig fra de optimale 20 °C, og der derfor er behov for opvarmning.